Studia Ruthenica

***Studia Ruthenica*** то науково-фахови часопис (рочнїк) хтори видава Дружтво за руски язик, литературу и културу зоз шедзиском у Новим Садзе. Часопис почал виходзиц 1975. року под першобутну назву *Творчосц*, а починаюци од двочисла 14-15 (1988-1989) виходзи под нову назву *Studia Ruthenica*. У часопису ше обявює  науково роботи и фахово прилоги з обласци русинистики, з акцентом на темох з обласци преучованя руского язика и литератури, уключуюци и ширши спектер темох з обласци преучованя русинского и восточнославянского културно-историйного скарбу.

Часопис *Studia Ruthenica* нє треба мишац зоз зродним часописом на руским язику под назву *Русинистични студиï*, хтори видава Универзитет у Новим Садзе, Филозофски факултет, Оддзелєнє за русинистику, хтори почал виходзиц 2017. року, а чий анґлийски поднаслов *(Ruthenian Studies)* идентични зоз значеньом латинского виразу *Studia Ruthenica*.

	Часопис ма науково-фахови профил и виходзи раз рочнє на руским язику зоз резимеами на сербским и анґлийским язику. Обявює прилоги з темами з язика, литератури и култури а тиж и з етнолоґиї, етноґрафиї, етномузиколоґиї и дуги хтори вязани за язикови и духовни идентитет Руснацох. Обявює и информациї з обласци статутарней дїялносци Дружтва.

	*Studia Ruthenica* катеґоризовани часопис з боку Министерства просвити, науки и технолоґийного розвою Републики Сербиї од 2016. року.

## История
	Дружтво за руски язик, литературу и културу основане 4. децембра 1970. року у Новим Садзе под першобутну назву: *Дружтво за руски язик и литературу*. Починаюци од 1975. року Друтво почало  видавац рочнїк под назву *Творчосц*. Под тоту назву обявени перши 13 числа (1975-1987). Починаюци од двочисла 14-15 (1988-1989) рочнїк пременєл назву прилапююци  назву на латинки *Studia Ruthenica*, а познєйше додати (1993) по руски поднаслов: зборнїк роботох.

	Пременка назви часопису окончена по отримованю наукового сходу хтори бул пошвецени творчосци Михайла Ковача, хтори отримани  12. априла 1989. року у Новим Садзе. З тей нагоди за нового Главного и  одвичательного  редактора поставени  проф. др. Юлиян Тамаш. У першом чишлє часописа под назву *Studia Ruthenica* Ушорйовацки одбор пременку назви часописа обгрунтовал на шлїдуюци способ:

::*У вязи зоз тим и преход Творчосци на старосц людзох зоз Катедри за руски язик и литературу Филозофского факултета, чийо тринац числа останю шветли зародок рускей филологиї. Тот дворочнїк меня назву до Studia Ruthenica, пре лєгчейше и прецизнєйше медзинaродне препознаване проблематики яку будзе третировац на своїх бoкox, нє одрекаюци ше шветлого шлїду Творчосци.*

И попри того же пременку назви пробовал обгрунтовац зоз, нїби, *лєгчейшим и  прецизнєйшим  медзинародним препознаваньом тематики хтора будзе третирована* на бокох того часопису, Ушорйовацки одбор нє дал одвити на питаня прецо место медзинародно припознатей назви  за Руснацох (анґ. *Rusyns*) вибрана архаїчна *рутенска* одреднїца хтора  у цеку историї була предмет числених  злохаснованьох у антирускей литератури, на хтори то способ праве тот термин, хтори ше у шветовей науки хаснує за еґзонимске означованє вельо ширшого восточнославянского корупуса, допринєше "лєгчейшому и прецизнєйшому" медзинародному препознаваню того часопису хтори пошвецени, першенствено, Руснацом  и їх историї и културному скарбу. У цеку наступних рокох тедишнї главни и одвичательни редактор (Юлиян Тамаш), под час чийого мандата окончене пременованє часопису, ше отворено вияшнєл за уключованє  руского/русинского народу до ширшого українского националного корпусу.  

## Периодичносц виходзеня
Зборнїк роботох *Studia Ruthenicа* виходзи раз рочнє, а роботи ше обявюю на руским язику зоз резимеами на сербским и аґлийским язику. 

Тот часопис-рочнїк ше публикує у друкованей и електронскей форми. Електронски файли поставени на вебсайту Дружтва за руски язик, литературу и културу од 14. числа та надалєй  и на вебсайту Заводу за културу войводянских Руснацох.

## Файти роботох
Ориґинални виглєдовацки роботи хтори предходно нє публиковани;

Преподаваня и/або индивидуални роботи представени на фахових сходох, округлих столох, линґвистичних дньох хтори нє публиковани у других часописох и зборнїкох роботох;

Рецензиї кнїжкох и моноґрафских виданьох и информациї зоз  статутней и  програмней дїялносци Дружтва.

У часопису сотрудзую фаховци з обласци руского язика, литератури, култури и етнолоґиї, историчаре, публицисти зоз Сербої, реґиону, Европи и зоз швета (Горватска, Мадярска, Словацка, Польска, Естония, Канада, ЗАД, Япон итд.)

## Ушорйовацки одбор и авторе

#### Главни и одвичательни редакторе

### ''Творчосц''

* Дюра Варґа, чис. 1 -  5;
* Дюра Латяк, чис. 6 - 7;
* Гавриїл Колєсар, чис. 8. - 10;
* Ирина Гарди Ковачевич, чис. 11 и 12;
* Янко Рац, чис. 13;

### ''Studia Ruthenica''

* проф. др Юлиян Тамаш, чис. 1 и 2;
* Ирина Папуґа, чис. 3 до 8;
* проф. др Юлиян Рамач, чис. 9 до 26;  

Терашнї главни и одвичательни редактор: 

* проф. Юлиян Рамач (линґвиста) 

### Члени Ушорйовацкого одбору

* Др Юлиян Рамач, главни редактор
* Др Александр Дмитриєвич Дуличенко
* Др Оксана Тимко Дїтко
* Др Михайло Лїкар
* Др Михайло Фейса 
* Блаженка Хома Цветкович

## Ґалерия

Studia_Ruthenica_4.jpg|Studia Ruthenica, 2014.
Studia_Ruthenica_3.jpg|Studia Ruthenica, 2015.
Studia_Ruthenica_2.jpg|Studia Ruthenica, 2016. 
Studia_Ruthenica_1.jpg|Studia Ruthenica, 2017.

## Литература
* Тамаш, Јулијан (2004). „Русинистика између украјинистике и србистике”. Славистика. 8: 306—309.

* Тамаш, Юлиян (2017). Складанє идентитетох: Вибрани студиï и есеï з русинистики и украïнистики. Нови Сад: Руске слово.

## Вонкашнї вязи
* Завод за културу войводянских Руснацох: ''Studia Ruthenica''
* ''Studia Ruthenica'' у шветовим каталоґу WorldCat

## Референци

Катеґория:Култура
Катеґория:Руснаци у Сербиї

Катеґория:Часописи
Катеґория:Народзени 1975